Българската актриса Анжела Недялкова участва в новия филм на Дани Бойл - „Трейнспотинг" 2. Това става ясно от трейлъра към лентата, който се появи днес. В него виждаме лицата на познатите герои, изиграни от Юън Макгрегър, Робърт Карлайл и Джони Лий Милър.

Филмът проследява живота на героите 20 години по-късно и е вдъхновен от продължението на „Трейнспотинг"от Ървин Уелш - „Порно". „Избери живота, избери риалити телевизията, публично опозоряване, порно за отмъщение, изберете свободен договор за работа, двучасово пътуване до работа и избирайте същото за децата си, само че по-лошо", се казва в краткото видео.

В един от кадрите обаче ясно се вижда лицето на Анжела Недялкова. 25-годишната актриса е известна с участието си във филмите „Източни пиеси" (2009), „Аве" (2011), „Пътят към Коста дел Маресме"/ „Българска рапсодия" (2014) и „Досието Петров" (2015) година.

Анжела дебютира с епизодична роля в „Източни пиеси" още преди да завърши гимназия.

Миналата година филм с нейно участие беше фаворитът на Холандия за престижните кинонагради „Оскар". „The Paradise Suite" („Райската компания") бешее предложен от Амстердам с категорията за най-добър чуждоезичен филм. В „Райската компания" вземат участие българските актриси Анжела Недялкова, Силвия Петрова и Анна-Мария Николаева. Анжела Недялкова играе младата и красива българка Женя, която е отвлечена като бяла робиня в Амстердам. Съдбата й превръща африканеца Яя в неин ангел-спасител, който в борбата за свободата й губи всичко без вярата си.

Все още не е ясно каква е ролята й в „Трейнспотинг" 2, но е възможно именно тя да е избрана за образа на 25-годишната студентка Ники Фулър-Смит, която е ключова за историята и още преди снимките на филма да започнат, се очакваше в ролята да влезе "млада и харизматична" нова актриса. Предлагаме ви да видите трейлъра към филма: